Universis presentes litteras inspecturis, ego Galterus, filius quondam Guioneti Regnadini de Sancto Dyonisio in Vallibus, notum facio quod ego sciens, prudens et spontaneus, non coactus, non deceptus nec in aliquo circumventus, vendo, trado, cedo, concedo, et in hereditatem perpetuam pro me et meis quitto et delibero reverendo in Christo patri, domino episcopo Eduensi et successoribus suis quamdam peciam nemoris contiguam nemori dicti domini episcopi ex una parte et nemori Perrelli de maisse, domicelli ex altera, quod nemus situm est in finagio Sancti Dyonisii, ubi dicitur an Russille, et quod movet a dicto domino episcopo, nomine ecclesie sue Eduensis, pro uno obolo in marcio censuali, quod nemus ego predictus acquisivi de Hugueneto filio quondam Leobaldi de Morroyom de Sancto Johanne in Vallibus, tenendum, possidendum pariter et habendum pacifice et quiete pro quadraginta solidis Turonensium, michi in numerata pecunia jam solutis et de quibus me teneo plenarie pro pagato, de quo nemore me devestio, etc. Datum et actum anno Domini millesimo tricentesimo, mense decembris.